title: Rozhodnutie Rady (SZBP) 2015/259 zo 17. februára 2015 na podporu činností Organizácie pre zákaz chemických zbraní (OPCW) v rámci vykonávania stratégie EÚ proti šíreniu zbraní hromadného ničenia

text:
               18.2.2015

               SK

               Úradný vestník Európskej únie

               L 43/14

         ROZHODNUTIE RADY (SZBP) 2015/259
   zo 17. februára 2015
   na podporu činností Organizácie pre zákaz chemických zbraní (OPCW) v rámci vykonávania stratégie EÚ proti šíreniu zbraní hromadného ničenia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28,
   keďže:

               (1)

               Európska rada 12. decembra 2003 prijala stratégiu EÚ proti šíreniu zbraní hromadného ničenia (ďalej len „stratégia EÚ“), ktorá v kapitole III obsahuje zoznam opatrení zameraných na boj proti šíreniu takýchto zbraní.

               (2)

               V stratégii EÚ sa zdôrazňuje kľúčová úloha Dohovoru o zákaze vývoja, výroby, hromadenia a použitia chemických zbraní a o ich zničení (ďalej len „CWC“) a OPCW (Organizácie pre zákaz chemických zbraní) pri vytváraní sveta bez chemických zbraní. Únia sa v rámci tejto svojej stratégie zaviazala, že sa bude usilovať o dosiahnutie všeobecného uplatňovania najdôležitejších zmlúv a dohôd o odzbrojovaní a nešírení zbraní vrátane CWC. Cieľmi stratégie EÚ sa dopĺňajú ciele, ktoré sleduje OPCW v kontexte svojej zodpovednosti za vykonávanie CWC.

               (3)

               Rada 22. novembra 2004 prijala jednotnú akciu 2004/797/SZBP (1) o podpore činností OPCW, na ktorú po uplynutí jej účinnosti nadviazala jednotná akcia 2005/913/SZBP (2), na ktorú potom nadviazala jednotná akcia 2007/185/SZBP (3). Na jednotnú akciu 2007/185/SZBP nadviazalo rozhodnutie 2009/569/SZBP (4) a rozhodnutie 2012/166/SZBP (5), ktorého účinnosť uplynie 31. januára 2015.

               (4)

               Pokračovanie v takejto intenzívnej a cielenej pomoci organizácii OPCW zo strany Únie je potrebné v súvislosti s aktívnym vykonávaním kapitoly III stratégie EÚ. Potrebné sú aj ďalšie činnosti na podporu plného vykonávania CWC, ako aj činnosti na zvýšenie pripravenosti štátov, ktoré sú zmluvnými stranami CWC (ďalej len „zmluvné štáty“), na predchádzanie útokom s použitím toxických látok a reakciu na ne, na prehĺbenie medzinárodnej spolupráce v oblasti činností týkajúcich sa chemických látok a na zvýšenie schopnosti OPCW prispôsobiť sa vývoju v oblasti vedy a techniky. Opatrenia spojené so všeobecným uplatňovaním CWC by mali pokračovať a mali by sa prispôsobiť znižujúcemu sa počtu štátov, ktoré nie sú zmluvnými stranami CWC, a zameriavať sa na tieto štáty.

               (5)

               Tretie osobitné zasadnutie konferencie zmluvných štátov o preskúmaní vykonávania CWC sa uskutočnilo od 8. do 19. apríla 2013 v Haagu, Holandsku. Únia podporila záverečnú správu z konferencie, ktorá sa týkala všetkých aspektov CWC a obsahovala významné odporúčania k jeho vykonávaniu. Tieto odporúčania sa tiež týkajú prioritných cieľov Únie uvedených v odôvodnení 4 a stratégii EÚ. Kľúčovým prvkom pre zabezpečenie trvalej relevantnosti CWC a zabránenie opätovnému výskytu chemických zbraní je podpora pre vykonávanie týchto odporúčaní.

               (6)

               Únia poskytla spoločným operáciám OSN a OPCW v Sýrii politickú, finančnú a vecnú pomoc zameranú na úplnú likvidáciu sýrskych chemických zbraní a látok. Únia je odhodlaná využiť skúsenosti nadobudnuté v Sýrii,

         PRIJALA TOTO ROZHODNUTIE:
   Článok 1
   1.   Únia na účely okamžitého a praktického uplatňovania niektorých častí stratégie EÚ podporuje činnosti OPCW s týmito cieľmi:

               —

               posilnenie kapacity zmluvných štátov plniť si povinnosti vyplývajúce z CWC,

               —

               zvýšenie pripravenosti zmluvných štátov na predchádzanie útokom s použitím toxických látok a reakciu na tieto útoky,

               —

               prehĺbenie medzinárodnej spolupráce v oblasti činností týkajúcich sa chemických látok,

               —

               podpora schopnosti OPCW prispôsobiť sa vývoju v oblasti vedy a techniky,

               —

               podpora všeobecného uplatňovania nabádaním štátov, ktoré nie sú zmluvnými stranami, aby sa pripojili k CWC.

         2.   Za činnosti v rámci projektov OPCW, ktoré patria medzi činnosti podporované Úniou a sú v súlade s opatreniami stratégie EÚ, sa v tejto súvislosti považujú:

      Projekt I: Vnútroštátne vykonávanie, overovanie a všeobecné uplatňovanie

   Činnosti:

               —

               regionálne kurzy odbornej prípravy pre colné orgány zmluvných štátov o technických aspektoch režimu prepravy podľa CWC,

               —

               aktualizácia nástrojov elektronického vzdelávania pre vnútroštátne orgány/pridružené zainteresované strany,

               —

               podporovanie tvorby propagačných plánov na zvyšovanie povedomia o vnútroštátnom vykonávaní CWC,

               —

               hodnotenie kapacity vnútroštátnych orgánov na vnútroštátne vykonávanie,

               —

               mentorský program,

               —

               workshop o právnych otázkach pre karibské a stredoamerické zmluvné štáty,

               —

               posilnenie kapacity na odbornú prípravu inšpektorov a expertov technického sekretariátu OPCW,

               —

               modernizácia systémov riadenia informácií pre oddelenie overovania OPCW,

               —

               návštevy zástupcov výkonnej rady a pozorovateľov zmluvných štátov s rozvojovým hospodárstvom v zariadeniach na likvidáciu chemických zbraní,

               —

               uplatnenie skúseností nadobudnutých v rámci misie v Sýrii.

      Projekt II: Medzinárodná spolupráca

   Činnosti:

               —

               kurz rozvoja analytických zručností,

               —

               poskytovanie informácií priemyselným odvetviam,

               —

               workshopy o riadení chemickej ochrany a bezpečnosti.

      Projekt III: Veda a technika

   Činnosti:

               —

               chemická informatika na podporu medzinárodnej spolupráce,

               —

               hodnotenie vedecko-technického vývoja,

               —

               viacúčelové využitie chémie: pochopenie bezpečnostných aspektov technického vývoja,

               —

               podporovanie dočasných pracovných skupín Vedeckej poradnej rady OPCW,

               —

               tvorba štandardizovaných analytických metód pre analýzu biologických toxínov.

      Projekt IV: Pripravenosť zmluvných štátov na predchádzanie útokom s použitím chemických látok a reakciu na ne

   Činnosti:

               —

               regionálna odborná príprava v oblasti pomoci a ochrany – Stredná Ázia,

               —

               regionálne koordinačné cvičenie zamerané na poskytovanie pomoci,

               —

               regionálne workshopy v oblasti pomoci a ochrany,

               —

               simulačné cvičenia.

      Projekt V: Všeobecné uplatňovanie a informačné činnosti

               —

               Preklad a šírenie vzdelávacích a informačných nástrojov a materiálov,

               —

               vytvorenie výstavy o OPCW,

               —

               informačné činnosti pre mládež,

               —

               zabezpečovanie všeobecného uplatňovania v rámci pripájania štátov, ktoré nie sú zmluvnými stranami CWC,

               —

               podporovanie účasti mimovládnych organizácií na činnostiach OPCW,

               —

               podpora pre vytvorenie a propagáciu série dokumentárnych videofilmov s názvom Fires.

      Projekt VI: Program Afrika

               —

               Fórum pre regionálne vnútroštátne orgány a zainteresované strany,

               —

               regionálne kurzy odbornej prípravy pre colné orgány zmluvných štátov o technických aspektoch režimu prepravy podľa CWC,

               —

               poskytovanie akademických/informačných materiálov o CWC,

               —

               synergie a partnerstvá pre účinné vykonávanie,

               —

               kurzy rozvoja analytických zručností,

               —

               poskytovanie informácií priemyselným odvetviam

               —

               riadenie chemickej ochrany a bezpečnosti.

         Podrobný opis uvedených činností OPCW podporovaných Úniou sa uvádza v prílohe.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „VP“).
   2.   Technické vykonávanie projektov uvedených v článku 1 ods. 2 zabezpečuje technický sekretariát OPCW (ďalej len „technický sekretariát“). Túto úlohu vykonáva pod vedením a kontrolou VP. VP uzavrie na tento účel s technickým sekretariátom potrebné dohody.
   Článok 3
   1.   Referenčná suma na vykonávanie projektov uvedených v článku 1 ods. 2 je 2 528 069 EUR.
   2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na všeobecný rozpočet Európskej únie.
   3.   Komisia dohliada na riadne spravovanie výdavkov uvedených v odseku 1. Na tento účel uzavrie s technickým sekretariátom dohodu o financovaní. Na základe tejto dohody technický sekretariát zabezpečí viditeľnosť príspevku Únie úmernú jeho výške a stanoví opatrenia na podporu vytvárania synergií a predchádzanie zdvojeniu činností.
   4.   Komisia vyvinie úsilie, aby sa dohoda o financovaní uvedená v odseku 3 uzavrela čo najskôr po 17. februári 2015. Informuje Radu o všetkých ťažkostiach, ktoré v tomto procese vzniknú, ako aj o dátume uzavretia dohody.
   Článok 4
   VP podáva Rade správu o vykonávaní tohto rozhodnutia na základe pravidelných správ, ktoré vypracúva technický sekretariát. Správy VP tvoria základ pre hodnotenie, ktoré vykoná Rada. Komisia poskytuje informácie o finančných aspektoch projektov uvedených v článku 1 ods. 2.
   Článok 5
   1.   Toto rozhodnutie nadobúda účinnosť dňom jeho prijatia.
   2.   Účinnosť tohto rozhodnutia uplynie 36 mesiacov po uzatvorení dohody o financovaní uvedenej v článku 3 ods. 3. Ak sa však uvedená dohoda o financovaní neuzavrie do šiestich mesiacov po nadobudnutí účinnosti rozhodnutia, účinnosť rozhodnutia sa po uplynutí tejto lehoty skončí.

      V Bruseli 17. februára 2015

            Za Radu

            predseda

         J. REIRS

      (1)  Jednotná akcia Rady 2004/797/SZBP z 22. novembra 2004 o podpore činností OPCW v rámci vykonávania Stratégie EÚ proti šíreniu zbraní hromadného ničenia (Ú. v. EÚ L 349, 25.11.2004, s. 63).

      (2)  Jednotná akcia Rady 2005/913/SZBP z 12. decembra 2005 o podpore činností OPCW v rámci vykonávania Stratégie EÚ proti šíreniu zbraní hromadného ničenia (Ú. v. EÚ L 331, 17.12.2005, s. 34).

      (3)  Jednotná akcia Rady 2007/185/SZBP z 19. marca 2007 o podpore činností OPCW v rámci vykonávania Stratégie EÚ proti šíreniu zbraní hromadného ničenia (Ú. v. EÚ L 85, 27.3.2007, s. 10).

      (4)  Rozhodnutie Rady 2009/569/SZBP z 27. júla 2009 o podpore činností OPCW v rámci vykonávania Stratégie EÚ proti šíreniu zbraní hromadného ničenia (Ú. v. EÚ L 197, 29.7.2009, s. 96).

      (5)  Rozhodnutie Rady 2012/166/SZBP z 23. marca 2012 o podpore činností Organizácie pre zákaz chemických zbraní (OPCW) v rámci vykonávania stratégie EÚ proti šíreniu zbraní hromadného ničenia (Ú. v. EÚ L 87, 24.3.2012, s. 49).

      PRÍLOHA

         Podpora činností OPCW zo strany Únie v rámci vykonávania stratégie EÚ proti šíreniu zbraní hromadného ničenia

         Projekt I – Vnútroštátne vykonávanie a overovanie

         Ciele

                  —

                  Posilnenie kapacity zmluvných štátov na plnenie si povinností vyplývajúcich z CWC,

                  —

                  podpora pre nešírenie chemických zbraní prostredníctvom uplatňovania overovacích a vykonávacích opatrení podľa CWC,

                  —

                  zabezpečenie likvidácie zásob chemických zbraní a zariadení na ich výrobu, ktoré podliehajú overovacím opatreniam ustanoveným v CWC, a ďalšie napredovanie v tomto smere.

         Účely

      Účel 1 (vnútroštátne vykonávanie)

                  —

                  Zlepšenie kapacity zmluvných štátov na účinné vnútroštátne vykonávanie,

                  —

                  zvýšenie počtu zmluvných štátov, ktoré sú schopné uskutočniť účinné vnútroštátne vykonávanie na kvantitatívnej, ako aj kvalitatívnej úrovni,

                  —

                  zlepšenie porozumenia a povedomia vnútroštátnych orgánov, pokiaľ ide o otázky týkajúce sa CWC na účely dobrej spolupráce a podpory,

                  —

                  zvýšenie počtu zmluvných štátov, ktoré sú schopné spracovať a vytvoriť právne predpisy na ich následné schválenie,

                  —

                  účinné fungovanie colných orgánov pri kontrole a monitorovaní obchodu s chemickými látkami.

            Účel 2 (overovanie)

                  —

                  Zvýšenie účinnosti a plnohodnotné vykonávanie kurzov odbornej prípravy pre inšpektorov a expertov OPCW,

                  —

                  zlepšenie procesov a kvality informácií v systéme riadenia informácií oddelenia overovania OPCW, nadobudnutie schopnosti využívať moderné techniky analýzy informácií,

                  —

                  schopnosť zmluvných štátov monitorovať pokrok pri dosahovaní úplnej likvidácie zásob chemických zbraní, ako aj identifikovať a riešiť problémy tak, aby došlo k likvidácii v počiatočnej fáze, zvýšenie dôvery zmluvných štátov vo vykonávanie hmatateľných a konkrétnych krokov na úplnú likvidáciu chemických zbraní ich vlastníkmi,

                  —

                  zlepšenie prispôsobovania sa budúcim situáciám podobným misii v Sýrii, zlepšenia systému overovania a overovacích činností, zlepšenie vzťahov s partnerskými medzinárodnými organizáciami.

         Výsledky

      Výsledky 1 (vnútroštátne vykonávanie)

                  —

                  Colné orgány majú lepšie porozumenie a schopnosti na účely účinného vykonávania povinností týkajúcich sa dovozu a vývozu chemických látok na zozname a koordináciu s vnútroštátnymi orgánmi,

                  —

                  zamestnanci a pridružené zainteresované strany vnútroštátnych orgánov majú k dispozícii správne a aktuálne informácie v elektronickom formáte na efektívne vzdelávanie,

                  —

                  vnútroštátne orgány majú k dispozícii systematické plánovacie nástroje pre účinné vykonávanie vnútroštátneho úsilia,

                  —

                  vnútroštátne orgány majú komplexné informácie o aktuálnej situácii a konkrétnych potrebách a dosahujú pokrok pri budovaní kapacít pre plánovanie účinného vnútroštátneho vykonávania,

                  —

                  zmluvné štáty, ktorým sa poskytuje poradenstvo, majú lepšie kapacity na vnútroštátne vykonávanie, pričom spolupracujú so zmluvným štátom poskytujúcim poradenstvo,

                  —

                  zmluvné štáty majú lepšie porozumenie a vedomosti, pokiaľ ide o náležité postupy v rámci vnútroštátnych právnych predpisov pri plnení vnútroštátnych povinností vyplývajúcich z CWC.

            Výsledky 2 (overovanie)

                  —

                  Udržiava sa náležitá úroveň odborných znalostí a know-how inšpektorov a expertov OPCW o zaobchádzaní s chemickými látkami na zozname 1,

                  —

                  systém riadenia informácií oddelenia overovania OPWC nadobudol moderné kapacity a došlo k vyradeniu už nepoužívaných pôvodných systémov z prevádzky,

                  —

                  zmluvné štáty majú lepšie porozumenie, pokiaľ ide o problémy a technické ťažkosti týkajúce sa likvidácie chemických zbraní, a zvýšila sa ich dôvera vo vykonávanie hmatateľných a konkrétnych krokov na úplnú likvidáciu zásob chemických zbraní,

                  —

                  OPCW má lepšie porozumenie, pokiaľ ide o misiu v Sýrii, pričom vyhodnotila dôsledky pre režim CWC a nadobudnuté vedomosti začlenila do svojich vnútorných postupov a spôsobov fungovania.

         Činnosti

      1.   Regionálne kurzy odbornej prípravy pre colné orgány zmluvných štátov o technických aspektoch režimu prepravy podľa CWC
      Colným úradníkom sa poskytovala podpora na základe jednotnej akcie 2005/913/SZBP, jednotnej akcie 2007/185/SZBP, rozhodnutia 2009/569/SZBP a rozhodnutia 2012/166/SZBP. Na základe získaných skúseností sa colným úradníkom poskytnú informačné kurzy odbornej prípravy s cieľom zlepšiť zhromažďovanie údajov o dovoze a vývoze chemických látok na zozname a prenos týchto údajov vnútroštátnym orgánom. Uskutočnená odborná príprava ponúkne praktické ukážky a cvičenia a jej súčasťou bude aj modul zahŕňajúci odbornú prípravu školiteľov. Odbornú prípravu uskutoční oddelenie technického sekretariátu na podporu vykonávania, ktorému odborné poznatky technického charakteru poskytne oddelenie vyhlásení pre región Latinskej Ameriky a Karibiku.
      2.   Aktualizácia nástroja elektronického vzdelávania pre vnútroštátne orgány/pridružené zainteresované strany
      Podpora pre vytvorenie nástroja elektronického vzdelávania pre vnútroštátne orgány/pridružené zainteresované strany sa poskytovala v súlade s rozhodnutím 2012/166/SZBP. Zmluvné štáty majú prístup k modulom elektronického vzdelávania a môžu ich využívať od roku 2013. Na zabezpečenie relevantnosti a užitočnosti informácií a materiálov sa vykoná vyhodnotenie spätnej väzby a odporúčaní od používateľov, zistenia sa využijú pri aktualizácii a zlepšení nástroja. Očakáva sa, že elektronické vzdelávanie bude zmluvnými štátmi viac využívané. Technický sekretariát uvažuje o zavedení povinného elektronického vzdelávania pre niektorú časť odbornej prípravy, ktorú poskytuje OPCW.
      3.   Podporovanie tvorby propagačných plánov
      Viaceré vnútroštátne orgány informovali o problémoch pri získavaní dostatočnej úrovne spolupráce a podpory od niektorých zainteresovaných inštitúcií. Dôvodom je predovšetkým chýbajúce porozumenie a povedomie o CWC a povinnostiach a záväzkoch zmluvných štátov. Tento nedostatok zručností, vedomostí a skúseností s propagáciou znamená, že jej uskutočňovanie je často neefektívne. Je potrebné vytvoriť, resp. zlepšiť existujúce propagačné plány tak, aby boli praktickejšie a užitočnejšie. Súčasťou propagačných plánov budú: vzdelávacie a informačné aktivity, výroba propagačných materiálov, informačné balíky ako aj návrhy akčných plánov. Pripravia sa smernice a stratégie pre účinné vzdelávanie a informačné činnosti na národnej a regionálnej úrovni a pilotné štáty ich použijú ako referenciu pri príprave propagačných plánov pre ich vlastné štáty. Pilotné projekty sa pripravia pre všetky regióny: Ázia, Latinská Amerika a Karibská oblasť, Afrika a východná Európa.
      4.   Hodnotenie kapacity na vnútroštátne vykonávanie
      Vnútroštátne orgány by mali byť schopné účinne vykonávať CWC. Niektoré vnútroštátne orgány si vyžadujú pomoc pri zabezpečení schopnosti účinného plnenia ich úlohy. Existuje niekoľko faktorov, ktoré môžu ovplyvniť ich výkon. Aby technický sekretariát mohol poskytnúť včasnú a účinnú podporu, je potrebné posúdiť ich vnútroštátne kapacity na lepšie pochopenie ich potrieb. Vo všetkých regiónoch sa vykonajú hodnotiace programy. Hodnotenie kapacity konkrétne vykoná technický sekretariát v spolupráci s príslušným vnútroštátnym orgánom. Pred návštevou štátu na samotné hodnotenie vykonajú príslušné oddelenia technického sekretariátu administratívnu previerku situácie v štáte v súvislosti s vykonávaním CWC. Počas návštevy tím uskutoční stretnutia a konzultácie s príslušnými subjektmi. Výsledkom každej návštevy bude správa, ktorá bude stručne opisovať významné míľniky vo vývoji a nadväzujúci akčný plán pre budovanie kapacít.
      5.   Mentorský program
      Mentorský program pre vnútroštátne orgány je určený na vytvorenie partnerstva medzi vnútroštátnym orgánom, ktorý bol úspešnejší a efektívnejší pri vykonávaní svojich povinností vyplývajúcich z CWC, a iným orgánom, ktorého úroveň vykonávania je nižšia. To zlepšuje fungovanie orgánu na nižšej úrovni vykonávania. OPCW tento program uskutočňuje už niekoľko rokov a ukázal sa byť veľmi užitočný. Mentorské programy sa budú vykonávať v Afrike, Ázii a Karibiku a Latinskej Amerike.
      6.   Workshop o právnych otázkach pre karibské a stredoamerické zmluvné štáty
      Tieto workshopy tvoria súčasť úsilia technického sekretariátu o presadzovanie rýchlejšieho prijímania vnútroštátnych vykonávacích právnych predpisov zmluvnými štátmi v Karibiku a Strednej Amerike. Hlavným cieľom má byť poskytovanie praktickej pomoci pre zúčastnené zmluvné štáty v právnych veciach týkajúcich sa vnútroštátneho vykonávania CWC. Cieľom týchto workshopov je tiež podporiť zmluvné štáty pri finalizácii príslušných návrhov a poskytnúť pozvaným zmluvným štátom príležitosť na konzultáciu priamo s predstaviteľmi oddelenia OPCW na podporu vykonávania, pokiaľ ide o prípravu vnútroštátnych vykonávacích právnych predpisov, ako aj poskytovanie akejkoľvek inej právnej pomoci, ako je napríklad vytváranie doplnkových predpisov a pravidiel.
      7.   Posilnenie kapacity pre odbornú prípravu inšpektorov a expertov technického sekretariátu
      Kurzy odbornej prípravy týkajúce sa zaobchádzania s chemickými látkami na zozname 1 predstavujú jeden zo základných prvkov úsilia o udržiavanie úrovne odborných poznatkov a nazhromaždeného know-how OPCW. Dodržiavanie prísnych technických noriem je dôležité pre účinnosť a plnohodnotné vykonávanie kurzov odbornej prípravy, ktoré sa poskytujú inšpektorom a expertom technického sekretariátu. Zároveň sa zvyšuje chemická a biologická bezpečnosť a zlepšuje pripravenosť na zabránenie útokom s použitím toxických látok a reakciu na ne. V rámci tejto činnosti sa obstará potrebné vybavenie: prístroje a materiály, čo povedie k lepšej výkonnosti dotknutých laboratórií.
      8.   Modernizácia systémov riadenia informácií pre oddelenie overovania OPCW
      Oddelenie overovania OPCW v súčasnosti využíva rôzne pôvodné informačné systémy, pričom niektoré z nich sú značne prispôsobené na mieru. Tieto brzdia efektívne a účinné spracovanie informácií.
      Patria sem:

                  —

                  už nepoužívané systémy,

                  —

                  pôvodné systémy, ktorým chýbajú funkcie moderných systémov,

                  —

                  výrazné prispôsobenie systémov na mieru a nemožnosť ďalšieho včasného zlepšovania pri efektívnom využití zdrojov,

                  —

                  neprítomnosť moderných funkcií, ako napríklad vyhľadávanie v celom texte a digitálne spracovanie,

                  —

                  žiadne možnosti pre riadenie pracovných postupov na základe potrieb používateľov.

            Cieľom tejto činnosti je modernizovať systémy riadenia informácií oddelenia overovania OPCW nahradením týchto na mieru prispôsobených systémov podnikovým systémom riadenia dokumentov s funkciami moderných systémov. Medzi očakávané výhody patrí zvýšená efektívnosť pri spracovaní informácií, znížená potreba manuálnej práce, zlepšenie kvality údajov a rozšírenie analytických kapacít.
      9.   Návštevy zástupcov výkonnej rady a pozorovateľov zmluvných štátov s rozvojovým hospodárstvom v zariadeniach na likvidáciu chemických zbraní
      Doteraz sa uskutočnilo osem návštev – štyri v Spojených štátoch amerických, tri v Ruskej federácii a jedna v Číne (opustené zariadenia na likvidáciu chemických zbraní), pričom financovanie sa poskytlo na základe jednotnej akcie 2007/185/SZBP, rozhodnutia 2009/569/SZBP a rozhodnutia 2012/166/SZBP. Doterajšie návštevy boli zatiaľ cenným prostriedkom riešenia otázok alebo obáv týkajúcich sa programu zmluvného štátu, ktorý je vlastníkom, v súvislosti s plnením jeho povinností, pokiaľ ide o likvidáciu chemických zbraní. Tieto návštevy budú užitočné pre všetky zmluvné štáty a pomôžu zlepšiť transparentnosť a vybudovať dôveru v pokrok dosahovaný pri úplnej likvidácii zvyšných chemických zbraní v súlade s ustanoveniami CWC a podľa overenia technického sekretariátu. Projekt by mal podporiť širšiu účasť zmluvných štátov na takýchto návštevách pri zohľadnení príslušných finančných kritérií a vykonať kroky na zabezpečenie primeraného striedania účastníkov.
      10.   Uplatnenie skúseností nadobudnutých v rámci misie v Sýrii
      Pri príležitosti očakávaného ukončenia programu na zničenie sýrskeho programu chemických zbraní OPCW preskúma svoju účasť na tejto bezprecedentnej operácii. OPCW sa okrem toho zúčastňuje na cvičení, ktoré uskutočňuje Úrad Organizácie Spojených národov (OSN) pre odzbrojovanie (UNODA) na základe skúseností získaných v rámci vyšetrovania OSN týkajúceho sa použitia chemických zbraní v Sýrii v roku 2013. V priebehu roka 2014 by preto mali byť identifikované mnohé skúsenosti vyplývajúce z vyšetrovania OSN a misie na zničenie sýrskych chemických zbraní.
      Identifikované skúsenosti bude potrebné zahrnúť a začleniť do postupov a činností OPCW. Pre čo najefektívnejšie vykonanie týchto krokov sa navrhuje uskutočniť workshopy na analýzu identifikovaných skúseností a dôsledkov príslušných činností v Sýrii v rokoch 2013 a 2014 pre OPCW. Výsledky týchto workshopov budú zahrnuté do revidovaných postupov OPCW a do budúcich programov odbornej prípravy.

         Projekt II – Medzinárodná spolupráca

         Ciele

                  —

                  Posilnenie hospodárskeho a technologického rozvoja prostredníctvom medzinárodnej spolupráce v oblasti takých chemických činností, ktorých účely nie sú v CWC zakázané,

                  —

                  podpora pre misiu OPCW a ciele CWC prostredníctvom intenzívnejšieho zapojenia zmluvných štátov do iniciatív medzinárodnej spolupráce so zameraním na mierové využívanie chémie.

         Účely

                  —

                  Zvýšenie kapacity laboratórií financovaných z verejných zdrojov v zmluvných štátoch, ktorých hospodárstvo je buď v rozvojovom období, alebo v procese transformácie, na vykonávanie CWC v oblasti mierového využitia chémie,

                  —

                  pomoc pre zmluvné štáty, ktorých hospodárstvo je buď v rozvojovom období, alebo v procese transformácie, pri zlepšovaní prístupov k riadeniu bezpečnosti chemických procesov v malých a stredných chemických podnikoch.

         Výsledky

                  —

                  Zvýšená úroveň technickej spôsobilosti laboratórií financovaných z verejných zdrojov nachádzajúcich sa v zmluvných štátoch, ktorých hospodárstvo je buď v rozvojovom období, alebo v procese transformácie, analyzovať chemické látky v súvislosti s vykonávaním CWC na vnútroštátnej úrovni a pri mierovom využívaní chémie za pomoci moderných analytických metód, najmä plynovej chromatografie (GC) a plynovej chromatografie/hmotnostnej spektrometrie (GC-MS),

                  —

                  zvýšená úroveň spôsobilosti a porozumenia zo strany personálu malých a stredných podnikov, zástupcov priemyselných združení a vnútroštátnych orgánov/vládnych inštitúcií zmluvných štátov s rozvojovým hospodárstvom, alebo ktorých hospodárstvo je v procese transformácie, v súvislosti s postupmi riadenia ochrany a bezpečnosti.

         Činnosti

      1.   Kurzy rozvoja analytických zručností
      Tieto kurzy trvajú dva týždne, počas ktorých sa účastníkom poskytne teoretická príprava a praktické ukážky plynovej chromatografie a plynovej chromatografie/hmotnostnej spektrometrie. Preberané témy zahŕňajú: hardvér; validáciu a optimalizáciu systému; riešenie problémov; prípravu vzoriek zo životného prostredia; analýzy takýchto vzoriek z hľadiska prítomnosti chemických látok relevantných podľa CWC pomocou plynovej chromatografie a plynovej chromatografie/hmotnostnej spektrometrie. Účastníkom sa poskytne aj intenzívna praktická odborná príprava, pokiaľ ide o prípravu rozličných matríc vzoriek, ktoré sa majú analyzovať metódou plynovej chromatografie pomocou detektorov selektujúcich jednotlivé prvky a metódou plynomatografie/hmotnostnej spektrometrie v režime dopadu elektrónov a chemickej ionizácie. Nakoniec sa účastníkom predstaví celá škála postupov extrakcie, čistenia a derivatizácie. Kurzy sa realizujú s podporou známej inštitúcie VERIFIN, ktorá bola vybraná prostredníctvom transparentného výberového postupu a s ktorou OPCW uzavrelo päťročnú zmluvu.
      2.   Poskytovanie informácií priemyselným odvetviam – workshop o riadení chemickej ochrany a bezpečnosti
      Trvanie týchto workshopov je dva a pol dňa. Okrem iného zahŕňajú otázky bezpečnosti a ochrany v chemickom priemysle; stratégiu riadenia chemických podnikov; riadenie bezpečnosti chemických procesov; najlepšie postupy priemyselného odvetvia; úvod do iniciatívy Responsible Care®.
      Na otváracom zasadnutí sa predstaví aj CWC a programy medzinárodnej spolupráce. Podľa potreby sa zabezpečí spolupráca a koordinácia s inými subjektmi so skúsenosťami v tejto oblasti.
      Jeden workshop bude venovaný subregiónom severnej Afriky, Blízkeho východu a Perzského zálivu a uskutoční sa v arabskom jazyku.

         Projekt III – Veda a technika

         Ciele

      Umožniť generálnemu riaditeľovi OPCW (ďalej len „generálny riaditeľ“) poskytovať poradenstvo a odporúčania konferencii zmluvných štátov, výkonnej rade OPCW a zmluvným štátom v oblastiach vedy a techniky s významom pre CWC.

         Účely

                  —

                  Určenie smerovania činností OPCW súvisiacich s vedou a technikou počas prechodného obdobia medzi štvrtou a piatou konferenciou o preskúmaní,

                  —

                  umožniť generálnemu riaditeľovi, aby orgánom OPCW pre tvorbu politiky a zmluvným štátom poskytoval osobitné poradenstvo v oblasti vedy a techniky s významom pre CWC,

                  —

                  využitie dostupnosti väčšej skupiny vedeckých expertov pre OPCW a zlepšenie mechanizmov pre sledovanie vývoja technológií monitorovania chemických látok a informatických nástrojov na analýzu komplexných súborov údajov obsahujúcich informácie o chemickom zložení,

                  —

                  vybudovanie a udržiavanie siete pre netechnické zainteresované strany, ktoré môžu dopĺňať vedeckých expertov OPCW pri posudzovaní všetkých aspektov nových vedeckých poznatkov a technológií s cieľom poskytovať úplnejšie poradenstvo o vede a technike a ich vplyve,

                  —

                  umožniť istému počtu externých laboratórií analýzu toxínov v rámci podpory CWC.

         Výsledky

                  —

                  Rozširovanie siete vedeckých odborných poznatkov OPCW, ktoré podporia prebiehajúce úsilie v oblasti monitorovania vedy a techniky a zvýšia prítomnosť a viditeľnosť CWC v rámci vedeckej komunity,

                  —

                  vytvorenie a udržiavanie vzťahov s vedeckými odborníkmi, ktorí sa podieľajú na novom vývoji v oblasti vedy a techniky, ktorý sa týka CWC,

                  —

                  vytvorenie príležitostí na zapojenie netechnických zainteresovaných strán do produktívnych diskusií o vývoji v oblasti vedy a techniky s technickými expertmi na posúdenie bezpečnostného vplyvu a rizika,

                  —

                  poskytovanie poradenstva a odporúčaní v oblastiach vedy a techniky s významom pre CWC, ktoré zmluvným štátom poskytuje Vedecká poradná rada OPCW,

                  —

                  zvýšené povedomie o potrebe analýzy toxínov súvisiacich s CWC.

         Činnosti

      1.   Chemická informatika na podporu medzinárodnej spolupráce
      Táto činnosť je zameraná na vytvorenie pracovnej skupiny vedcov, ktorí by spolupracovali na získavaní, zbere a analýze údajov s jedinečnými chemickými profilmi. Zhromažďuje údaje zo širokej škály bežného monitorovania chemických látok, ktoré obsahujú chemické profily (napr. údaje získané z monitorovania atmosféry, zberu vzoriek zo životného prostredia, testovania vody a ďalších). Zámerom je spojiť vedcov z oblasti chémie a informatiky z rôznych regiónov sveta a vytvoriť uzol, v rámci ktorého sa medzi spolupracujúcimi subjektmi môžu šíriť informácie na vizualizáciu a informačnú analýzu z globálneho i regionálneho hľadiska. Cieľom tejto činnosti je umožniť kontakty technického sekretariátu s vedeckou komunitou. Hlavným výsledkom bude stredisko zberu údajov, ktoré bude slúžiť ako uzol pre zber a spracovanie údajov do formátov, ktoré sú kompatibilné s analytickými nástrojmi používanými spolupracujúcimi výskumnými pracovníkmi. Uzol, ktorý sa bude nachádzať v jednej zo zúčastnených univerzít, bude podporovať sieť spolupracujúcich vedcov a budovať jej kapacitu pre rozširovanie po období zavedenia.
      2.   Hodnotenie vedecko-technického vývoja
      V rámci série odborných workshopov – za účasti členov Vedeckej poradnej rady OPCW, odborníkov pridružených k Medzinárodnej únii čistej a aplikovanej chémie a iných odborníkov – sa posúdi vplyv súčasného a možného budúceho vývoja v oblasti vedy a techniky na vykonávanie CWC.
      Touto činnosťou sa podporí Vedecká poradná rada OPCW pri príprave jej správy o vývoji v oblasti vedy a techniky na štvrtú konferenciu o preskúmaní CWC.
      Preskúmajú sa možné partnerstvá s inými medzinárodnými organizáciami na účely vykonávania tejto činnosti.
      3.   Viacúčelové využitie chémie: pochopenie bezpečnostných aspektov technologického vývoja
      Séria workshopov pre regionálne centrá excelentnosti a katedry, ktoré sa zaoberajú bezpečnostnými aspektmi ZHN. Cieľom je pomôcť subjektom, ktoré sú znepokojené dôsledkami technologického vývoja, pochopiť proces tvorby, vývoja, prispôsobovania technológií a ich uvádzania do praxe.
      Účastníci workshopov nadobudnú zručnosti a porozumenie z oblasti:

                  —

                  konvergujúcich vedných disciplín (predovšetkým, ale nielen konvergencie chémie a biológie), ktoré predstavujú významný faktor vedúci k novým technológiám a môžu stimulovať uplatnenia a prístupy v rámci všeobecného vývoja technológií,

                  —

                  najlepších postupov pre monitorovanie technológií,

                  —

                  ako lepšie posúdiť rizika nových a meniacich sa technológií a

                  —

                  ako rozoznať, že osvojovanie si nových technológií je kľúčovým aspektom účinného riadenia bezpečnosti.

            Táto činnosť povedie k lepšiemu pochopeniu toho, ako veda a technika podporujú účinné vykonávanie viacstranných zmlúv o bezpečnosti a ZHN, pričom ako príklad poslúži CWC.
      4.   Dočasné pracovné skupiny Vedeckej poradnej rady OPCW
      Podporné stretnutia dočasných pracovných skupín, ktoré umožnia Vedeckej poradnej rade OPCW, aby generálnemu riaditeľovi poskytovala konkrétne technické poradenstvo týkajúce sa vykonávania CWC. Generálnemu riaditeľovi sa tým umožní, aby orgánom pre tvorbu politiky a zmluvným štátom poskytol poradenstvo o otázkach tvorby politiky, vychádzajúce z vedeckých poznatkov.
      5.   Smerovanie k vývoju štandardizovaných analytických metód pre analýzu biologických toxínov
      Biologické toxíny sú upravené v Dohovore o biologických zbraniach (BWC). Dva biologické toxíny (ricín a saxitoxín) sú tiež uvedené v CWC ako chemické zbrane a sú prísne regulované. Aj ďalšie biologické toxíny môžu spĺňať kritériá všeobecného cieľa CWC zamerané proti používaniu toxických látok na vojenské účely.
      V BWC chýba dôkladný systém overovania podľa vzoru CWC. Na základe CWC sú inšpektori oprávnení odoberať vzorky a uskutočňovať analýzu na mieste (ak je to možné, pri biologických toxínoch je to často nemožné), alebo ich zasielať do externých laboratórií. Analýza v externých laboratóriách si vyžaduje sofistikované analytické vybavenie a metódy a referenčné materiály alebo údaje.
      Laboratórium OPCW a partnerské laboratóriá pre tento projekt:

                  —

                  pripravia/získajú referenčné materiály,

                  —

                  vykonajú kruhové testy,

                  —

                  pripravia a potvrdia odporúčané postupy na vykonávanie analýzy biologických toxínov,

                  —

                  zhromaždia referenčné údaje od partnerských laboratórií,

                  —

                  poskytnú partnerským laboratóriám a vedeckej komunite odporúčané postupy,

                  —

                  posúdia analytické postupy/detekčné súpravy, ktoré môžu byť používané priamo na mieste na rozhodovanie o analýze mimo miesta a tiež ako ochranný prvok pre inšpektorov na mieste.

         Projekt IV – Pripravenosť zmluvných štátov na predchádzanie útokom s použitím chemických látok a reakciu na ne

         Ciele

      Prispieť k rozvoju kapacity zmluvných štátov v oblasti predchádzania teroristickým útokom s použitím chemických zbraní, pripravenosti a reakcie na ne a zlepšiť ich reakciu na žiadosti o pomoc v prípade udalostí s použitím chemických látok alebo hrozby ich použitia.

         Účely

                  —

                  Zvýšenie informovanosti zmluvných štátov o dôležitosti včasného predkladania úplných vyhlásení o vnútroštátnych programoch týkajúcich sa ochrany,

                  —

                  zvýšenie príspevku zmluvných štátov k pripravenosti OPCW reagovať na žiadosti o pomoc,

                  —

                  nabádanie zmluvných štátov k posilneniu vytvárania regionálnych sietí v ich regiónoch alebo subregiónoch s cieľom zlepšiť ich koordinovanú reakciu na útok pomocou chemických zbraní,

                  —

                  nabádanie zmluvných štátov k zavedeniu koordinácie a spolupráce medzi subregiónmi pri reakcii na núdzové situácie týkajúce sa chemických zbraní,

                  —

                  vybudovanie kapacity zmluvných štátov pre ďalšie šírenie vedomostí a zručností nadobudnutých v rámci kurzov odbornej prípravy,

                  —

                  precvičenie a vyhodnotenie vnútroštátnych opatrení v oblasti predchádzania chemickým incidentom, pripravenosti a reakcie na ne a zvýšenie povedomia o ďalších krokoch, ktoré sa majú prijať v záujme zvýšenia úrovne pripravenosti,

                  —

                  precvičenie a vyhodnotenie koordinácie medzinárodného spoločenstva v oblasti predchádzania chemickým incidentom a reakcie na ne.

         Výsledky

                  —

                  Vytvorili sa podmienky pre vznik regionálnej siete personálu pre reakcie na núdzové situácie,

                  —

                  zmluvné štáty sú si vedomé dôležitosti včasného predkladania úplných vyhlásení o vnútroštátnych programoch týkajúcich sa ochrany,

                  —

                  zmluvné štáty sú v lepšej pozícii, pokiaľ ide o poskytovanie pomoci OPCW v prípade žiadosti o pomoc,

                  —

                  zvýšilo sa povedomie zmluvných štátov o potrebe podpory spolupráce, pokiaľ ide o núdzové situácie v súvislosti s útokom s použitím chemických zbraní,

                  —

                  tím inštruktorov zo stredoázijských zmluvných štátov, ktorý môže podporiť plánovanie reakcie na núdzové situácie v súvislosti s chemickým útokom poskytnutím odbornej prípravy pre ich jednotky prvého zásahu,

                  —

                  vylepšili sa plány reakcie na núdzové situácie pri riešení incidentov týkajúcich sa toxických látok dotknutých zmluvných štátov zahrnutím prenosu vedomostí a praktických postupov.

         Činnosti

      1.   Regionálna odborná príprava v oblasti pomoci a ochrany
      Kompletný cyklus odbornej prípravy pre stredoázijské zmluvné štáty, ktorý zahŕňa základnú a pokročilú úroveň odbornej prípravy v oblasti pomoci a ochrany. Po odbornej príprave by nasledovalo opakované cvičenie, v rámci ktorého by účastníci využili získané vedomosti v praktických výcvikových situáciách v teréne. Výsledkom tohto cyklu odbornej prípravy bude zvýšená odolnosť voči toxickým látkam a zlepšená vnútroštátna a regionálna kapacita reakcie na ich zneužívanie. O jednotkách prvého zásahu z daného regiónu, ktoré sa zúčastnia na tejto odbornej príprave, sa následne bude uvažovať pri kurzoch odbornej prípravy školiteľov, financovaných zo strany OPCW, ktoré by im pomohli pri ďalšom šírení získaných vedomostí a zručností.
      2.   Regionálne koordinačné cvičenie zamerané na poskytovanie pomoci
      V súlade s článkom X ods.7 CWC navrhované cvičenie nadväzuje na workshop o koordinácii pomoci, ktorý sa uskutočnil v Argentíne v októbri 2013, a zameria sa na testovanie mechanizmov poskytovania pomoci medzi dvoma alebo troma zmluvnými štátmi z latinskoamerického regiónu, ktoré spája tá istá hranica, a bude zahŕňať rôzne úlohy pre účasť zvyšných zmluvných štátov z daného regiónu.
      3.   Regionálne workshopy v oblasti pomoci a ochrany
      Podpora pre tieto činnosti sa poskytuje na základe rozhodnutia 2009/569/SZBP a rozhodnutia 2012/166/SZBP. Táto činnosť má predstavovať fórum pre riadiacich a plánovacích pracovníkov, ktorí sa podieľajú na ochrane ich civilného obyvateľstva pred chemickými zbraňami alebo ktorí by boli zodpovední za poskytovanie núdzovej pomoci v súlade s článkom X CWC. Workshopy poskytujú informácie o vykonávaní článku X, vnútroštátnych a medzinárodných projektoch, ktoré uskutočňuje OPCW, regionálnych prístupoch k pomoci a ochrane a výzvach a nových príležitostiach v oblasti pomoci a ochrany pred chemickými zbraňami a inými toxickými látkami. Okrem toho je ich zámerom podporiť diskusiu o viacerých otázkach spojených s pomocou a ochranou a ich analýzu, s osobitným zameraním na oblasti, akými sú práva a povinnosti zmluvných štátov na základe článku X CWC, predkladanie vyhlásení o ochranných programoch a analýzu slabých stránok a problémových oblastí. Poskytujú tiež prehľad o činnostiach v oblasti pomoci a ochrany v dotknutom regióne. Účastníci prezentujú a delia sa o skúsenosti, získané poznatky a nápady v oblasti pomoci a ochrany a reakcie na núdzové situácie pri hrozbách spojených so zneužívaním toxických látok. Cieľovými oblasťami sú Latinská Amerika a Ázia.
      4.   Simulačné cvičenia
      Podpora pre tieto činnosti sa poskytuje na základe rozhodnutia 2009/569/SZBP a rozhodnutia 2012/166/SZBP. Projekt „simulačné cvičenia“ nadväzuje a buduje na skúsenostiach nadobudnutých zo simulačného cvičenia, ktoré sa uskutočnilo v auguste 2013 v Indonézii (financované na základe rozhodnutia 2012/166/SZBP). Jedným z výsledkov tohto cvičenia bolo vytvorenie modulu simulačných cvičení, ktorý sa môže využívať pri činnostiach budovania kapacít v iných regiónoch. Prostredníctvom cvičení sa preskúma medzivládne rozhodovanie, podporí výmena informácií a poskytovanie pomoci medzi príslušnými vnútroštátnymi a medzinárodnými organizáciami na účely zmierňovania rizika a dôsledkov útoku za pomoci toxických látok. Projekt dopĺňa ďalšie programy OPCW, predovšetkým tie, ktoré sa týkajú pomoci a ochrany v súlade s článkom X CWC, ako aj úsilie OPCW podporovať zmluvné štáty pri prijímaní vnútroštátnych vykonávacích opatrení a projekt týkajúci sa „OPCW ako platformy na zvýšenie bezpečnosti chemických tovární“ (financovaný na základe rozhodnutia 2012/166/SZBP). V súlade s ustanoveniami článku X môže OPCW zmluvným štátom poskytovať odborné poradenstvo v súvislosti s vývojom a zlepšovaním ich ochrannej kapacity proti chemickým zbraniam.

         Projekt V – Všeobecné uplatňovanie a informačné činnosti

         Ciele

                  —

                  Nabádať štáty, ktoré nie sú zmluvnými stranami CWC, aby lepšie pochopili výhody pristúpenia k CWC a intenzívnejšieho zapojenia sa do činností OPCW,

                  —

                  zvýšenie povedomia o OPCW a CWC, predovšetkým u širšej verejnosti a určitých cieľových skupín v sektore vzdelávania, ako sú študenti a učitelia chémie a chemického strojárstva na sekundárnej a terciárnej úrovni.

         Účely

                  —

                  Zvýšenie povedomia a vedomostí o OPCW a CWC medzi študentmi, učiteľmi a príslušnými inými skupinami,

                  —

                  zvýšenie viditeľnosti OPCW a vysvetlenie jej činnosti širšej verejnosti,

                  —

                  zlepšenie spôsobov oslovovania čo možno najširšieho publika, predovšetkým čo sa týka netechnického alebo neodborného publika,

                  —

                  zvýšenie povedomia o OPCW a CWC u mladého publika vo vybraných štátoch alebo regiónoch,

                  —

                  intenzívnejšie zapájanie štátov, ktoré nie sú zmluvnými stranami CWC, do činností OPCW a ich lepšie porozumenie CWC a jeho výhodám,

                  —

                  rozšírenie zapojenia zainteresovaných strán do zásadných otázok, ktorým OPCW čelí počas obdobia inštitucionálnej transformácie.

         Výsledky

                  —

                  Rozširovanie vzdelávacích materiálov vytvorených vnútroštátnymi, regionálnymi a medzinárodnými združeniami a použitie týchto vzdelávacích materiálov v školách a na univerzitách,

                  —

                  intenzívnejšie zapojenie verejnosti v OPCW a CWC prostredníctvom využitia výstavy na viacerých podujatiach okolo sveta,

                  —

                  zintenzívnenie kontaktov mladého publika z vybraných štátov alebo regiónov s OPCW a tvorba nástrojov sociálnych médií a ich využitie partnermi OPCW,

                  —

                  definitívne zvýšenie počtu nových zmluvných štátov,

                  —

                  viac príspevkov zo strany občianskej spoločnosti v rámci procesu tvorby politiky OPCW, vrátane príležitosti prezentovať ich názory na závažné otázky priamo delegátom v rámci osobitných plenárnych zasadnutí konferencie zmluvných štátov,

                  —

                  dokumentárne materiály, vrátane interných videozáznamov OPCW na všetky účely, ktoré sú k dispozícii na šírenie a senzibilizáciu širokého publika.

         Činnosti

      1.   Preklad a šírenie vzdelávacích a informačných nástrojov a materiálov
      Počas roku 2013 a 2014 technický sekretariát (čiastočne podporený rozhodnutím 2012/166/SZBP) vytvoril viaceré vzdelávacie informačné nástroje v anglickom jazyku. Aby tieto materiály používalo široké spektrum zainteresovaných strán v čo najväčšom počte zmluvných štátov, je potrebné ich preložiť do zvyšných piatich úradných jazykov OPCW a do ďalších rozšírených jazykov. Preložené materiály bude potrebné rozširovať vo veľkej miere.
      2.   Vytvorenie výstavy o OPCW
      Vytvorenie profesionálnej výstavy o OPCW a CWC, ktorá sa využije na relevantných stretnutiach, konferenciách atď., v spolupráci s vedeckými múzeami a múzeami s mierovou tematikou. Nejaké práce už vykonala OPCW spoločne s Nobelovým centrom mieru, MUSEON-om v Haagu a inými subjektmi, ale v rámci tohto projektu bude vytvorená profesionálna výstava, ktorú OPCW bude môcť podľa potreby opakovane použiť.
      3.   Informačné činnosti pre mládež
      Informačné workshopy zamerané na mladé publikum (vek 15 až 25 rokov) s cieľom zvýšiť povedomie o OPCW a CWC a vzbudiť záujem mládeže o kariérne príležitosti v oblastiach a sektoroch na medzinárodnej úrovni. Pôjde o workshopy s osobnou účasťou, ako aj o tvorbu nástrojov sociálnych médií pre regionálnych partnerov a univerzity.
      4.   Zabezpečovanie všeobecného uplatňovania v rámci pripájania štátov, ktoré nie sú zmluvnými stranami CWC
      Pracovný plán všeobecného uplatňovania zahŕňa: na mieru prispôsobený prístup pre jednotlivé štáty, flexibilný formát (úroveň 1,5 až 2,0), pozývanie a oslovovanie, viacstranné partnerstvá, sponzorstvo činností OPCW v sídle OPCW, ako aj mimo, semináre prispôsobené pre jednotlivé štáty, regionálny prístup, podujatia na úrovni 2,0; databáza kontaktných údajov štátu a rozvoj koordinácie.
      5.   Podpora účasti mimovládnych organizácií na činnostiach OPCW
      Počet MVO, ktoré sa prihlásili a zúčastnili na konferenciách OPCW, sa od roku 2008 stabilne a výrazne zvyšoval, pričom najvyšší počet bol zaznamenaný na tretej konferencii o preskúmaní v apríli 2013, kedy bola schválená účasť 70 MVO, ktoré zastupovali všetky regióny. Okrem toho sa MVO na konferenciách OPCW po prvýkrát aktívne zúčastnili oslovovaním delegátov na osobitných plenárnych zasadnutiach tretej konferencie o preskúmaní a 18. konferencie zmluvných štátov. Na základe tohto návrhu sa predstaviteľom MVO zo štátov s rozvojovým hospodárstvom alebo štátov, ktorých hospodárstvo je v procese transformácie, poskytne základná podpora pri cestovaní a ubytovaní v rámci účasti na každej konferencii zmluvných štátov v roku 2015 a 2016.
      6.   Podpora pre vytvorenie a propagáciu série dokumentárnych videofilmov s názvom Fires
      Projekt s názvom Fires vytvorilo oddelenie pre médiá a verejné záležitosti OPCW. Vyprodukovali sa štyri epizódy, každá v dĺžke od 5 do 20 minút, vrátane pôvodnej epizódy s názvom A Teacher's Mission, ktorú dočasná pracovná skupina pre vzdelávanie a informačnú činnosť Vedeckej poradnej rady OPCW výrazne podporila ako účinný vyučovací nástroj. Najnovšia epizóda s názvom Ich Liebe Dich vyvolala medzi zainteresovanými stranami ešte väčšie nadšenie pre projekt, pričom viaceré zmluvné štáty prejavili konkrétnu podporu a ochotu spolupracovať na produkcii budúcich epizód. Únia zabezpečí financovanie produkcie minimálne troch ďalších epizód.

         Projekt VI – Program Afrika

         Cieľ

      Posilnenie kapacity afrických zmluvných štátov pri plnení ich povinností vyplývajúcich z CWC.

         Účely

      Účel 1 (vnútroštátne vykonávanie)

                  —

                  Zlepšená kapacita afrických zmluvných štátov na účinné vnútroštátne vykonávanie,

                  —

                  zvýšený počet afrických zmluvných štátov schopných účinného vnútroštátneho vykonávania na kvantitatívnej, ako aj kvalitatívnej úrovni,

                  —

                  zlepšené porozumenie a informovanosť vnútroštátnych orgánov afrických zmluvných štátov v otázkach týkajúcich sa CWC pre dobrú spoluprácu a podporu,

                  —

                  účinné fungovanie colných orgánov pri kontrole a monitorovaní obchodu s chemickými látkami,

                  —

                  posilnená medziagentúrna spolupráca pri podpore účinného vnútroštátneho vykonávania CWC pod vedením vnútroštátneho orgánu.

            Účel 2 (mierové využitie chémie)

                  —

                  Zvýšenie kapacity laboratórií financovaných z verejných zdrojov v afrických zmluvných štátoch, ktorých hospodárstvo je buď v rozvojovom období, alebo v procese transformácie, na vykonávanie CWC v oblasti mierového využitia chémie,

                  —

                  zlepšovanie prístupov k bezpečnému riadeniu v malých a stredných chemických podnikoch v afrických zmluvných štátoch, ktorých hospodárstvo je buď v rozvojovom období, alebo v procese transformácie.

         Výsledky

      Výsledky 1 (vnútroštátne vykonávanie)

                  —

                  Relevantné zainteresované strany majú lepšie porozumenie a povedomie o CWC a posilnili svoje úlohy a účasť na úsilí o vnútroštátne vykonávanie,

                  —

                  colné orgány afrických zmluvných štátov majú lepšie porozumenie a schopnosti na účely účinného vykonávania povinností týkajúcich sa dovozu a vývozu chemických látok na zozname a koordinácie s vnútroštátnymi orgánmi,

                  —

                  relevantné zainteresované strany majú k dispozícii správne a aktuálne informácie na efektívne vzdelávanie,

                  —

                  potenciálne zainteresované subjekty/orgány v rámci podpory vykonávania CWC súhlasili s krátkodobým programom na vytvorenie vzájomných synergií.

            Výsledky 2 (mierové využitie chémie)

                  —

                  V laboratóriách financovaných z verejných zdrojov v afrických zmluvných štátoch sa zvýšila úroveň technickej spôsobilosti na analýzu chemických látok súvisiacich s vnútroštátnym vykonávaním CWC a pri mierovom využívaní chémie za pomoci moderných analytických metód, najmä plynovej chromatografie a plynovej chromatografie/hmotnostnej spektrometrie,

                  —

                  zamestnanci malých a stredných podnikov, predstavitelia priemyselných združení a vnútroštátne orgány/vládne inštitúcie afrických zmluvných štátov zvýšili úroveň svojej kompetencie a porozumenia, pokiaľ ide o postupy riadenia bezpečnosti.

         Činnosti

      1.   Fórum pre regionálne vnútroštátne orgány a zainteresované strany
      Vnútroštátne orgány majú konkrétne a významné úlohy a povinnosti v rámci účinného vykonávania. Musia vytvoriť a udržiavať veľmi úzku a dobrú spoluprácu s ďalšími dotknutými zainteresovanými stranami na úrovni štátu. Spolupráca nie je vždy účinná, keďže stále existujú medzery a nedostatok vzájomného dobrého porozumenia. Navrhované fórum regionálnych zainteresovaných strán má za cieľ stretávanie, spoznanie a vzájomné pochopenie medzi kľúčovými zainteresovanými stranami a predstaviteľmi vnútroštátnych orgánov. Pôjde tiež o dobrú príležitosť pre výmenu skúseností, názorov a obáv týkajúcich sa účinnej spolupráce. Táto činnosť je navrhnutá ako pilotný projekt pre africký región.
      2.   Regionálne kurzy odbornej prípravy pre colné orgány zmluvných štátov o technických aspektoch režimu prepravy podľa CWC
      Podpora colným úradníkom sa poskytovala na základe jednotnej akcie 2005/913/SZBP, jednotnej akcie 2007/185/SZBP, rozhodnutia 2009/569/SZBP a rozhodnutia 2012/166/SZBP. Na základe získaných skúseností sa colným úradníkom poskytnú informačné kurzy odbornej prípravy s cieľom zlepšiť zhromažďovanie údajov o dovoze a vývoze chemických látok na zozname a prenos týchto údajov vnútroštátnym orgánom. Uskutočnená odborná príprava ponúkne praktické ukážky a cvičenia a súčasťou bude aj element zahŕňajúci odbornú prípravu školiteľov. Odbornú prípravu uskutoční oddelenie technického sekretariátu na podporu vykonávania, ktorému odborné poznatky technického charakteru poskytne oddelenie vyhlásení v africkom regióne.
      3.   Poskytovanie akademických/informačných materiálov o CWC
      Na podporu porozumenia a povedomia o CWC v afrických zmluvných štátoch sa pripravia informačné materiály, ktoré príslušné vnútroštátne orgány poskytnú knižniciam katedier chémie. V prvej fáze sa činnosť bude zameriavať na poskytovanie informácií, druhá fáza už povedie k zavedeniu CWC do osnov odbornej prípravy/vyučovania na univerzitách. Táto činnosť je navrhnutá ako pilotný projekt pre africký región.
      4.   Synergie a partnerstvá pre účinné vykonávanie
      Cieľom tejto činnosti je podporiť účasť potenciálnych zainteresovaných subjektov/orgánov na podpore vykonávania CWC. Ide o regionálne/subregionálne vojenské inštitúcie odbornej prípravy, inštitúcie odbornej prípravy pre colné orgány, relevantné laboratóriá, akademické inštitúcie, MVO a komunitné organizácie. Po identifikovaní zmluvného štátu, ktorý bude pilotným štátom projektu, sa nadviaže a zrealizuje spolupráca. Ako pilotný projekt pre africký región sa navrhuje viacsektorové podujatie organizované pilotným vnútroštátnym orgánom pre všetky kľúčové zainteresované subjekty/orgány/inštitúcie, ktoré na základe ich vnútroštátnych mandátov majú zohrávať úlohu pri vnútroštátnom vykonávaní CWC.
      5.   Kurzy rozvoja analytických zručností
      Tieto kurzy trvajú dva týždne, počas ktorých sa účastníkom poskytne teoretická príprava a praktické ukážky plynovej chromatografie a plynovej chromatografie/hmotnostnej spektrometrie. Preberané témy zahŕňajú: hardvér; validáciu a optimalizáciu systému; riešenie problémov; prípravu vzoriek zo životného prostredia; analýzy takýchto vzoriek z hľadiska prítomnosti chemických látok relevantných podľa CWC pomocou plynovej chromatografie a plynovej chromatografie/hmotnostnej spektrometrie. Účastníkom sa poskytne aj intenzívna praktická odborná príprava, pokiaľ ide o prípravu rozličných matríc vzoriek, ktoré sa majú analyzovať metódou plynovej chromatografie pomocou detektorov selektujúcich jednotlivé prvky a metódou plynomatografie/hmotnostnej spektrometrie v režime dopadu elektrónov a chemickej ionizácie. Nakoniec sa účastníkom predstaví celá škála postupov extrakcie, čistenia a derivatizácie. Kurzy sa realizujú s podporou známej inštitúcie VERIFIN, ktorá bola vybraná prostredníctvom transparentného výberového postupu a s ktorou OPCW uzavrelo päťročnú zmluvu.
      6.   Poskytovanie informácií priemyselným odvetviam – workshopy o CWC a bezpečnosť chemického procesu
      Tieto workshopy trvajú dva a pol dňa. Okrem iného zahŕňajú otázky bezpečnosti a ochrany v chemickom priemysle; stratégiu riadenia chemických podnikov; riadenie bezpečnosti chemických procesov; najlepšie postupy priemyselného odvetvia; úvod do iniciatívy Responsible Care®.
      Na otváracom zasadnutí sa predstaví aj CWC a programy medzinárodnej spolupráce.


title: 2010/744/EÚ: Rozhodnutie Európskeho parlamentu a Rady z  24. novembra 2010 o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (EGF/2009/026 NL/Noord Holland a Utrecht divízia 18, Holandsko)

text:
               4.12.2010

               SK

               Úradný vestník Európskej únie

               L 318/41

         ROZHODNUTIE EURÓPSKEHO PARLAMENTU A RADY
   z 24. novembra 2010
   o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (EGF/2009/026 NL/Noord Holland a Utrecht divízia 18, Holandsko)
   (2010/744/EÚ)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (1), a najmä na jej bod 28,
   so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii (2), a najmä na jeho článok 12 ods. 3,
   so zreteľom na návrh Európskej komisie,
   keďže:

               (1)

               Európsky fond na prispôsobenie sa globalizácii (EGF) bol zriadený s cieľom poskytovať dodatočnú podporu pracovníkom prepusteným v dôsledku veľkých zmien v štruktúre svetového obchodu spôsobených globalizáciou a pomôcť im pri ich opätovnom začleňovaní na trhu práce.

               (2)

               Rozsah pôsobnosti EGF bol rozšírený v prípade žiadostí predložených od 1. mája 2009, aby zahŕňal podporu pracovníkov prepustených v priamom dôsledku celosvetovej finančnej a hospodárskej krízy.

               (3)

               Medziinštitucionálna dohoda zo 17. mája 2006 umožňuje mobilizáciu EGF v rámci ročného stropu vo výške 500 miliónov EUR.

               (4)

               Holandsko podalo 30. decembra 2009 žiadosť o mobilizáciu EGF z dôvodu prepúšťania v 79 podnikoch, ktorých činnosť patrí podľa klasifikácie NACE Rev. 2 do divízie 18 (Tlač a reprodukcia záznamových médií), v dvoch susediacich regiónoch na úrovni NUTS II Noord Holland (NL32) a Utrecht (NL31) a do 6. mája 2010 ju doplnilo o dodatočné informácie. Táto žiadosť je v súlade s požiadavkami na stanovenie finančných príspevkov podľa článku 10 nariadenia (ES) č. 1927/2006. Komisia preto navrhuje uvoľniť prostriedky vo výške 2 266 625 EUR.

               (5)

               EGF by sa mal preto mobilizovať s cieľom poskytnúť finančný príspevok v súvislosti so žiadosťou Holandska,

         PRIJALI TOTO ROZHODNUTIE:
   Článok 1
   V rámci všeobecného rozpočtu Európskej únie na rozpočtový rok 2010 sa mobilizuje Európsky fond na prispôsobenie sa globalizácii s cieľom poskytnúť sumu 2 266 625 EUR vo forme viazaných a platobných rozpočtových prostriedkov.
   Článok 2
   Toto rozhodnutie sa uverejní v Úradnom vestníku Európskej únie.

      V Štrasburgu 24. novembra 2010

            Za Európsky parlament

            predseda

         J. BUZEK

            Za Radu

            predseda

         O. CHASTEL

      (1)  Ú. v. EÚ C 139, 14.6.2006, s. 1.

      (2)  Ú. v. EÚ L 406, 30.12.2006, s. 1.


title: Rozhodnutie Rady z 30. októbra 1995 o uzavretí Rámcovej dohody o spolupráci medzi Európskym hospodárskym spoločenstvom a Brazílskou federatívnou republikou

text:
Avis juridique important

|

31995D0445

Official Journal L 262 , 01/11/1995 P. 0053 - 0053

ROZHODNUTIE RADYz 30. októbra 1995o uzavretí Rámcovej dohody o spolupráci medzi Európskym hospodárskym spoločenstvom a Brazílskou federatívnou republikou(95/445/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva a najmä na jej články 113 a 113y v spojení s článkom 228 odsekom 2 prvou vetou a odsekom 3 prvým pododsekom,so zreteľom na návrh Komisie[1],so zreteľom na stanovisko Európskeho parlamentu[2],keďže podľa článku 130u zmluvy by mala politika spoločenstva v oblasti rozvojovej spolupráce podporovať trvalé napredovanie v hospodárskom a spoločenskom vývoji rozvojových krajín, ich postupné pozvoľné začlenenie do svetového hospodárstva a boj s chudobou v týchto krajinách;keďže na dosiahnutie svojich cieľov v oblasti zahraničných vzťahov by malo spoločenstvo schváliť rámcovú dohodu o obchodnej a hospodárskej spolupráci s Brazílskou federatívnou republikou,PRIJALA TOTO ROZHODNUTIE:Článok lTýmto sa v mene spoločenstva schvaľuje Rámcová dohoda o spolupráci medzi Európskym hospodárskym spoločenstvom a Brazílskou federatívnou republikou.Text dohody tvorí prílohu tohto rozhodnutia.Článok 2Predsedovi Rady prislúcha, aby v mene spoločenstva podal oznámenie podľa článku 33 dohody[3].Článok 3Komisia, podporovaná predstaviteľmi členských štátov, zastupuje spoločenstvo v zmiešanom výbore vytvorenom podľa článku 29 dohody.Toto rozhodnutie sa uverejní v Úradnom vestníku Európskych spoločenstiev.V Bruseli 30. októbra 1995Za RadupredsedaJ. SOLANA_______________[1] Ú. v. ES C 163, 30.6.1992, s. 11.[2] Ú. v. ES C 337, 21.12.1992, s. 237.[3] Deň nadobudnutia účinnosti dohody uverejní v Úradnom vestníku Európskych spoločenstiev generálny sekretariát Rady.


title: Rozhodnutie Rady 2011/424/SZBP z  18. júla 2011 , ktorým sa vymenúva osobitný zástupca Európskej únie pre oblasť južného Stredozemia

text:
               19.7.2011

               SK

               Úradný vestník Európskej únie

               L 188/24

         ROZHODNUTIE RADY 2011/424/SZBP
   z 18. júla 2011,
   ktorým sa vymenúva osobitný zástupca Európskej únie pre oblasť južného Stredozemia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 31 ods. 2 a článok 33,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže

               (1)

               Nedávny vývoj v arabskom svete si vyžaduje posilnenú a komplexnú reakciu zo strany Európskej únie.

               (2)

               Európska rada 4. februára a 11. marca 2011 prijala vyhlásenia a 24. – 25. marca 2011 závery, v ktorých vyjadrila zámer Únie podporovať všetky kroky vedúce k demokratickej premene v jej južnom susedstve a vytvárať nové partnerstvá s týmto regiónom.

               (3)

               Rada 21. februára 2011 prijala závery o vývoji v južnom susedstve a 20. júna 2011 závery o európskej susedskej politike, v ktorých uvítala návrh vysokej predstaviteľky Únie pre zahraničné veci a bezpečnostnú politiku (VP) na vymenovanie osobitného zástupcu Európskej únie pre oblasť južného Stredozemia.

               (4)

               VP a Európska komisia vo svojich oznámeniach z 8. marca a 25. mája 2011 predložili návrhy na partnerstvo pre demokraciu a spoločnú prosperitu a na nový prístup k partnerstvu so susedmi Únie prostredníctvom európskej susedskej politiky

               (5)

               V záujme podpory usporiadaného prechodu k udržateľnej demokracii, rovnako ako ľudských práv a právneho štátu je potrebné posilniť diplomaciu Únie v krajinách tohto regiónu.

               (6)

               Mal by sa preto vymenovať osobitný zástupca Európskej únie (OZEÚ) pre oblasť južného Stredozemia.

               (7)

               OZEÚ bude svoj mandát vykonávať v situácii, ktorá sa môže zhoršiť a mohla by poškodiť ciele vonkajšej činnosti Únie uvedené v článku 21 zmluvy,

         PRIJALA TOTO ROZHODNUTIE:
   Článok 1
   Vymenovanie
   Pán Bernardino LEÓN sa týmto vymenúva za osobitného zástupcu Európskej únie (OZEÚ) pre oblasť južného Stredozemia do 30. júna 2012. Mandát OZEÚ sa môže ukončiť skôr, ak o tom rozhodne Rada na návrh VP.
   Článok 2
   Ciele politiky
   Mandát OZEÚ je založený na cieľoch politiky Únie týkajúcej sa južného susedstva a uvedených vo vyhláseniach Európskej rady zo 4. februára a 11. marca 2011, v záveroch z 24. – 25. marca 2011 a v záveroch Rady z 21. februára a 20. júna 2011, pričom sa v ňom zohľadňujú návrhy VP a Komisie uvedené v ich oznámeniach z 8. marca a 25. mája 2011.
   Tieto ciele zahŕňajú:

               a)

               posilňovať politický dialóg Únie, prispievať k partnerstvu a širšiemu vzťahu s krajinami oblasti južného Stredozemia;

               b)

               prispievať k reakcii Únie na vývoj v krajinách oblasti južného Stredozemia, a najmä k posilňovaniu demokracie a budovaniu inštitúcií, právneho štátu, dobrej správy vecí verejných, dodržiavania ľudských práv a základných slobôd, mieru a regionálnej spolupráce vrátane prostredníctvom európskej susedskej politiky a Únie pre Stredozemie;

               c)

               zvyšovať efektívnosť, prítomnosť a viditeľnosť Európskej únie v regióne a na príslušných medzinárodných fórach; nadväzovať úzku spoluprácu s príslušnými miestnymi partnermi a medzinárodnými a regionálnymi organizáciami, ako napríklad Africká únia, Liga arabských štátov, Organizácia islamskej konferencie, Organizácia spojených národov a Rada pre spoluprácu arabských štátov v Perzskom zálive.

         Článok 3
   Mandát
   Na dosiahnutie uvedených cieľov politiky sa OZEÚ udeľuje mandát:

               a)

               posilňovať celkovú politickú úlohu Únie pokiaľ ide o krajiny oblasti južného Stredozemia, najmä posilňovaním dialógu s vládami a medzinárodnými organizáciami, ako aj s občianskou spoločnosťou a inými príslušnými zainteresovanými stranami a podporovaním povedomia partnerov o prístupe Únie;

               b)

               udržiavať úzke vzťahy so všetkými stranami zainteresovanými v procese demokratickej premeny v regióne, posilňovať stabilizáciu a uzmierenie pri súčasnom plnom dodržiavaní miestnej zodpovednosti a prispievať k riadeniu kríz a ich predchádzaniu;

               c)

               prispievať k lepšej koherentnosti, konzistentnosti a koordinácii politík a opatrení Únie a členských štátov voči regiónu;

               d)

               prispievať k podpore koordinácie s medzinárodnými partnermi a organizáciami. V koordinácii s Komisiou pomáhať VP príspevkom v práci v rámci osobitnej pracovnej skupiny pre južné Stredozemie;

               e)

               prispievať k vykonávaniu politiky Únie v oblasti ľudských práv v regióne, vrátane usmernení Únie pre ľudské práva, najmä usmernení Únie o deťoch a ozbrojených konfliktoch ako aj o násilí voči ženám a dievčatám a o potlačení všetkých foriem diskriminácie voči nim, ako aj politiky Únie v oblasti žien, mieru a bezpečnosti, a to monitorovaním vývoja a podávaním správ a tiež vypracovávaním súvisiacich odporúčaní.

         Článok 4
   Vykonávanie mandátu
   1.   OZEÚ je zodpovedný za vykonávanie mandátu pod vedením VP.
   2.   Politický a bezpečnostný výbor (PBV) je s OZEÚ v úzkom spojení a je jeho hlavným styčným bodom s Radou. PBV činnosť OZEÚ v rámci jeho mandátu strategicky a politicky usmerňuje bez toho, aby boli dotknuté právomoci VP.
   3.   OZEÚ úzko spolupracuje s Európskou službou pre vonkajšiu činnosť (ESVČ).
   Článok 5
   Financovanie
   1.   Finančná referenčná suma určená na úhradu výdavkov spojených s mandátom OZEÚ do 30. júna 2012 je 855 000 EUR.
   2.   S výdavkami sa hospodári v súlade s postupmi a pravidlami, ktoré sa vzťahujú na všeobecný rozpočet Únie.
   3.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
   Článok 6
   Vytvorenie a zloženie tímu
   1.   OZEÚ v rámci mandátu a zodpovedajúcich dostupných finančných prostriedkov zodpovedá za vytvorenie tímu. Tím zahŕňa odborníkov na osobitné politické otázky vyplývajúce z mandátu. OZEÚ bezodkladne informuje Radu a Komisiu o zložení tímu.
   2.   Členské štáty, inštitúcie Únie a ESVČ môžu navrhnúť vyslanie personálu na prácu pre OZEÚ. Plat členov vyslaného personálu hradí príslušný členský štát, príslušná inštitúcia Únie alebo ESVČ. K OZEÚ sa tiež môžu prideliť experti, ktorých do inštitúcií Únie alebo ESVČ vyslali členské štáty. Členovia medzinárodného zmluvného personálu musia byť štátnymi príslušníkmi niektorého členského štátu.
   3.   Všetci členovia vyslaného personálu naďalej administratívne podliehajú vysielajúcemu členskému štátu, inštitúcii Únie alebo ESVČ, vykonávajú svoje povinnosti a konajú v záujme mandátu OZEÚ.
   Článok 7
   Výsady a imunity OZEÚ a členov personálu OZEÚ
   Výsady, imunity a ďalšie záruky, ktoré sú potrebné na vykonávanie a plynulý priebeh misie osobitného zástupcu EÚ a členov personálu OZEÚ, sa podľa potreby dohodnú s hostiteľskou stranou alebo hostiteľskými stranami. Členské štáty a Komisia poskytnú na tento účel všetku potrebnú podporu.
   Článok 8
   Bezpečnosť utajovaných skutočností EÚ
   OZEÚ a členovia tímu OZEÚ dodržiavajú bezpečnostné zásady a minimálne normy stanovené v rozhodnutí Rady 2011/292/EÚ z 31. marca 2011 o bezpečnostných predpisoch na ochranu utajovaných skutočností EÚ (1).
   Článok 9
   Prístup k informáciám a logistická podpora
   1.   Členské štáty, Komisia a Generálny sekretariát Rady zabezpečujú, aby OZEÚ mal prístup k všetkým relevantným informáciám.
   2.   Delegácie Únie a členské štáty podľa potreby poskytujú logistickú podporu v regióne.
   Článok 10
   Bezpečnosť
   V súlade s politikou Únie v oblasti bezpečnosti personálu nasadzovaného mimo Únie v operáciách podľa hlavy V zmluvy prijíma OZEÚ v súlade s mandátom a v závislosti od bezpečnostnej situácii na území, za ktoré zodpovedá, všetky reálne uskutočniteľné opatrenia na zaistenie bezpečnosti všetkých členov personálu, ktorí sú pod priamym vedením OZEÚ, predovšetkým tak, že:

               a)

               vypracuje bezpečnostný plán konkrétnej misie, v ktorom sa stanovujú fyzické, organizačné a procedurálne bezpečnostné opatrenia pre danú misiu, upravuje riadenie bezpečného presunu personálu do oblasti misie a v rámci nej, ako aj riadenie bezpečnostných incidentov a ktorého súčasťou je pohotovostný plán a evakuačný plán misie;

               b)

               zabezpečuje, aby všetci členovia personálu nasadzovaní mimo Únie boli poistení pre prípad zvýšeného rizika, ako si to vyžaduje situácia v oblasti misie;

               c)

               zabezpečuje, aby sa všetci členovia tímu OZEÚ, ktorí sa majú nasadiť mimo Únie, vrátane miestneho zmluvného personálu zúčastnili pred presunom do oblasti misie alebo bezprostredne po ňom na primeranom bezpečnostnom výcviku podľa stupňa rizikovosti, ktorý sa oblasti misie pridelil;

               d)

               zabezpečuje vykonávanie všetkých dohodnutých odporúčaní vypracovaných na základe pravidelného posúdenia bezpečnosti a predkladá Rade, VP a Komisii písomné správy o ich vykonávaní, ako aj o iných bezpečnostných otázkach v rámci správy v polovici trvania misie a správy o vykonávaní mandátu.

         Článok 11
   Podávanie správ
   OZEÚ pravidelne podáva PBV a VP ústne a písomné správy. OZEÚ v prípade potreby podáva správy aj pracovným skupinám Rady. Pravidelné písomné správy sa rozosielajú prostredníctvom siete COREU. OZEÚ môže na odporúčanie PBV alebo VP podávať správy Rade pre zahraničné veci.
   Článok 12
   Koordinácia
   1.   OZEÚ podporuje celkovú politickú koordináciu Únie a v záujme dosiahnutia cieľov politiky Únie pomáha zabezpečovať, aby všetky nástroje Únie a členských štátov v teréne pôsobili súdržne. Činnosť OZEÚ sa koordinuje s činnosťou členských štátov a Komisie, a prípadne aj ďalších osobitných zástupcov Európskej únie, ktorí pôsobia v regióne, vrátane OZEÚ pre mierový proces na Blízkom východe. OZEÚ pravidelne poskytuje informácie misiám členských štátov a delegáciám Únie.
   2.   V teréne sa udržiavajú úzke vzťahy s vedúcimi delegácií Únie a vedúcimi misií členských štátov, ktorí vyvíjajú maximálne úsilie na pomoc OZEÚ pri vykonávaní jeho mandátu. OZEÚ je tiež v spojení s inými medzinárodnými a regionálnymi aktérmi pôsobiacimi v teréne.
   Článok 13
   Preskúmanie
   Vykonávanie tohto rozhodnutia a jeho súlad s inými iniciatívami Únie v regióne sa pravidelne skúma. OZEÚ predloží Rade, VP a Komisii správu o pokroku do konca januára 2012 a na konci svojho mandátu súhrnnú správu o jeho vykonávaní.
   Článok 14
   Nadobudnutie účinnosti
   Toto rozhodnutie nadobúda účinnosť dňom jeho prijatia.

      V Bruseli 18. júla 2011

            Za Radu

            predsedníčka

         C. ASHTON

      (1)  Ú. v. EÚ L 141, 27.5.2011, s. 17.


title: 2007/622/ES,Euratom: Rozhodnutie Rady z  26. septembra 2007 , ktorým sa vymenúva jeden taliansky člen Európskeho hospodárskeho a sociálneho výboru a ktorým sa menia a dopĺňajú rozhodnutia 2006/524/ES, Euratom a 2006/651/ES, Euratom

text:
               28.9.2007

               SK

               Úradný vestník Európskej únie

               L 253/39

      ROZHODNUTIE RADY

   z 26. septembra 2007,
   ktorým sa vymenúva jeden taliansky člen Európskeho hospodárskeho a sociálneho výboru a ktorým sa menia a dopĺňajú rozhodnutia 2006/524/ES, Euratom a 2006/651/ES, Euratom
   (2007/622/ES, Euratom)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 259,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 167,
   so zreteľom na nomináciu predloženú talianskou vládou,
   po získaní stanoviska Komisie,
   keďže:

               (1)

               Rada rozhodnutím 2006/524/ES, Euratom z 11. júla 2006, ktorým sa vymenúvajú českí, nemeckí, estónski, španielski, francúzski, talianski, lotyšskí, litovskí, luxemburskí, maďarskí, maltskí, rakúski, slovinskí a slovenskí členovia Európskeho hospodárskeho a sociálneho výboru (1), a rozhodnutím 2006/651/ES, Euratom z 15. septembra 2006, ktorým sa vymenúvajú belgickí, grécki, írski, cyperskí, holandskí, poľskí, portugalskí, fínski, švédski a britskí, ako aj dvaja talianski členovia Európskeho hospodárskeho a sociálneho výboru (2), vymenovala talianskych členov uvedeného výboru na obdobie od 21. septembra 2006 do 20. septembra 2010.

               (2)

               V dôsledku odstúpenia pána Paola NICOLETTIHO sa uvoľnilo jedno miesto talianskeho člena uvedeného výboru,

         ROZHODLA TAKTO:
   Článok 1
   Pán Marco FELISATI sa vymenúva za člena Európskeho hospodárskeho a sociálneho výboru ako náhrada za pána Paola NICOLETTIHO na zvyšok jeho funkčného obdobia, ktoré trvá do 20. septembra 2010.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 26. septembra 2007

            Za Radu

            predseda

         J. SILVA

      (1)  Ú. v. EÚ L 207, 28.7.2006, s. 30.

      (2)  Ú. v. EÚ L 269, 28.9.2006, s. 13.


title: 2005/837/ES,Euratom: Rozhodnutie Rady z  21. novembra 2005 , ktorým sa vymenúva člen Európskeho hospodárskeho a sociálneho výboru

text:
               29.11.2005

               SK

               Úradný vestník Európskej únie

               L 312/58

      ROZHODNUTIE RADY

   z 21. novembra 2005,
   ktorým sa vymenúva člen Európskeho hospodárskeho a sociálneho výboru
   (2005/837/ES, Euratom)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 259,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 167,
   so zreteľom na rozhodnutie Rady 2002/758/ES, Euratom zo 17. septembra 2002, ktorým sa vymenúvajú členovia Európskeho hospodárskeho a sociálneho výboru na obdobie od 21. septembra 2002 do 20. septembra 2006 (1),
   keďže sa v dôsledku odstúpenia pani Sheily RITCHIE uvoľnilo jedno miesto člena uvedeného výboru,
   so zreteľom na kandidáta, ktorého navrhla vláda Spojeného kráľovstva,
   po získaní stanoviska Európskej komisie,
   ROZHODLA TAKTO:
   Článok 1
   Pán Kenneth FRASER sa vymenúva za člena Európskeho hospodárskeho a sociálneho výboru ako náhrada za pani Sheilu RITCHIE na zvyšný čas jej funkčného obdobia, ktoré trvá do 20. septembra 2006.
   Článok 2
   Toto rozhodnutie sa uverejní v Úradnom vestníku Európskej únie.
   Nadobúda účinnosť dňom jeho prijatia.

      V Bruseli 21. novembra 2005

            Za Radu

            predseda

         J. STRAW

      (1)  Ú. v. ES L 253, 21.9.2002, s. 9.


title: 2006/575/ES: Rozhodnutie Komisie zo 17. augusta 2006 o financovaní výdavkov na informatickú pomoc a komunikačné činnosti v oblasti zdravia a starostlivosti o zvieratá na rok 2006

text:
               23.8.2006

               SK

               Úradný vestník Európskej únie

               L 229/5

      ROZHODNUTIE KOMISIE

   zo 17. augusta 2006
   o financovaní výdavkov na informatickú pomoc a komunikačné činnosti v oblasti zdravia a starostlivosti o zvieratá na rok 2006
   (2006/575/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho články 17, 37 a 37a,
   keďže:

               (1)

               Rozhodnutím Komisie 2004/292/ES z 30. marca 2004 o zavedení systému Traces a o zmene rozhodnutia 92/486/EHS (2) sa ustanovuje povinná účasť členských štátov na tomto systéme od 31. decembra 2004. Musia sa stanoviť výdavky nevyhnutné na aktualizáciu systému v súlade s vývojom príslušných veterinárnych právnych predpisov a s vývojom systému Traces, najmä v oblasti riadenia rizika. Vzhľadom na technické predpisy súvisiace s dostupnosťou a stabilitou výrobného prostredia Traces, ako aj na bezpečnostné požiadavky je nevyhnutné, aby sa získalo informatické vybavenie a zriadila skupina na monitorovanie a údržbu výlučne pre tento systém. Každodenné používanie systému si vyžaduje dostupnosť logistickej podpory posilnenej vzhľadom na získané skúsenosti. Finančný príspevok Spoločenstva sa zakladá na článkoch 37 a 37a rozhodnutia 90/424/EHS.

               (2)

               Systém hlásenia zavedený na základe smernice Rady 82/894/EHS z 21. decembra 1982 týkajúcej sa hlásenia nákaz zvierat v Spoločenstve (3) rozhodnutím Komisie 2005/176/ES z 1. marca 2005 o stanovení písomnej formy a kódov na oznamovanie chorôb zvierat podľa smernice Rady 82/894/EHS (4) sa musí technicky aktualizovať. Finančný príspevok Spoločenstva sa zakladá na článku 37 rozhodnutia 90/424/EHS.

               (3)

               Začala sa vypracúvať iba štúdia zameraná na špecifikácie navigačného systému stanovená v rozhodnutí Komisie 2005/607/ES z 5. augusta 2005 o financovaní výdavkov na informatickú pomoc a komunikačné činnosti v oblasti zdravia a starostlivosti o zvieratá na rok 2005 (5). Preto treba znovu naplánovať štúdiu o používaní satelitnej navigačnej technológie na zlepšenie ochrany zvierat v súlade s nariadením Rady (ES) č. 1/2005 z 22. decembra 2004 o ochrane zvierat počas prepravy a s ňou súvisiacich činností a o zmene a doplnení smerníc 64/432/EHS a 93/119/EHS a nariadenia (ES) č. 1255/97 (6). Finančná spoluúčasť Spoločenstva sa zakladá na článku 17 rozhodnutia 90/424/EHS.

               (4)

               Informačná politika o ochrane zvierat si tiež vyžaduje podávanie informácií o technickom a vedeckom vývoji v danej oblasti, ako aj zvyšovanie povedomia obchodných partnerov Európskej únie, pokiaľ ide o starostlivosť o hospodárske zvieratá. Finančný príspevok Spoločenstva sa zakladá na článku 17 rozhodnutia 90/424/EHS.

               (5)

               Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

         ROZHODLA TAKTO:
   Článok 1
   Traces
   Údržba, aktualizácia a vývoj systému Traces uvedeného v rozhodnutí 2004/292/ES sa povoľuje za tieto čiastky a na tieto účely:

               —

               500 000 EUR na obstaranie nevyhnutného vybavenia a technickej podpory na splnenie požiadaviek prístupnosti a bezpečnosti systému,

               —

               450 000 EUR na obstaranie logistickej podpory potrebnej v rámci pomoci určenej používateľom systému,

               —

               200 000 EUR na obstaranie nevyhnutnej pomoci na údržbu systému s cieľom prispôsobiť ho právnemu a technickému vývoju.

               —

               300 000 EUR na informatický vývoj potrebný na vytvorenie modulu správy rizika.

         Článok 2
   Systém oznamovania chorôb zvierat
   Údržba systému oznamovania uvedeného v rozhodnutí 2005/176/ES sa povoľuje za čiastku 200 000 EUR.
   Článok 3
   Podávanie informácií v oblasti starostlivosti o zvieratá
   1.   Štúdia zameraná na vývoj informačných a komunikačných technológií v súvislosti so satelitným navigačným vybavením umožňujúcim zlepšenie účinnosti úradných kontrol v oblasti starostlivosti o zvieratá sa povoľuje za čiastku 200 000 EUR.
   2.   Podávanie informácií Komisiou spotrebiteľom, pokiaľ ide o právne predpisy Spoločenstva v oblasti ochrany zvierat, sa povoľuje za čiastku 240 000 EUR.
   3.   Podávanie informácií Komisiou jej obchodným partnerom, pokiaľ ide o vývoj právnych predpisov Spoločenstva v oblasti ochrany zvierat, sa povoľuje za čiastku 230 000 EUR.
   Článok 4
   Postup verejného obstarávania
   Výber zmluvných partnerov sa uskutoční na základe verejných súťaží vyhlásených na jeseň 2006.

      V Bruseli 17. augusta 2006

            Za Komisiu

         Markos KYPRIANOU

            člen Komisie

      (1)  Ú. v. ES L 224, 18.8.1990, s. 19. Rozhodnutie naposledy zmenené a doplnené rozhodnutím 2006/53/ES (Ú. v. EÚ L 29, 2.2.2006, s. 37).

      (2)  Ú. v. ES L 94, 31.3.2004, s. 63. Rozhodnutie naposledy zmenené a doplnené rozhodnutím 2005/515/ES (Ú. v. EÚ L 187, 19.7.2005, s. 29).

      (3)  Ú. v. ES L 378, 31.12.1982, s. 58. Smernica naposledy zmenená a doplnená rozhodnutím Komisie 2004/216/ES (Ú. v. EÚ L 67, 5.3.2004, s. 27).

      (4)  Ú. v. EÚ L 59, 5.3.2005, s. 40.

      (5)  Ú. v. EÚ L 206, 9.8.2005, s. 22.

      (6)  Ú. v. EÚ L 3, 5.1.2005, s. 1.


title: Rozhodnutie Európskeho parlamentu (EÚ, Euratom) 2015/1681 z 29. apríla 2015 o absolutóriu za plnenie rozpočtu Zásobovacej agentúry Euratomu za rozpočtový rok 2013

text:
               30.9.2015

               SK

               Úradný vestník Európskej únie

               L 255/325

      ROZHODNUTIE EURÓPSKEHO PARLAMENTU (EÚ, EURATOM) 2015/1681
      z 29. apríla 2015
      o absolutóriu za plnenie rozpočtu Zásobovacej agentúry Euratomu za rozpočtový rok 2013
      EURÓPSKY PARLAMENT,

                  —

                  so zreteľom na konečnú ročnú účtovnú závierku Zásobovacej agentúry Euratomu za rozpočtový rok 2013,

                  —

                  so zreteľom na správu Dvora audítorov o overení ročnej účtovnej závierky Zásobovacej agentúry Euratomu za rozpočtový rok 2013 spolu s odpoveďami agentúry (1),

                  —

                  so zreteľom na vyhlásenie (2) o vierohodnosti vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2013 v súlade s článkom 287 Zmluvy o fungovaní Európskej únie,

                  —

                  so zreteľom na odporúčanie Rady zo 17. februára 2015 o udelení absolutória agentúre za plnenie rozpočtu za rozpočtový rok 2013 (05304/2015 – C8-0054/2015),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na článok 106a Zmluvy o založení Európskeho spoločenstva pre atómovú energiu,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 1 ods. 2,

                  —

                  so zreteľom na rozhodnutie Rady 2008/114/ES, Euratom z 12. februára 2008, ktorým sa ustanovuje štatút Zásobovacej agentúry Euratomu (4), a najmä na článok 8 ods. 9 jeho prílohy,

                  —

                  so zreteľom na článok 94 rokovacieho poriadku a prílohu V k rokovaciemu poriadku,

                  —

                  so zreteľom na správu Výboru pre kontrolu rozpočtu (A8-0119/2015),

         1.

            udeľuje absolutórium generálnemu riaditeľovi Zásobovacej agentúry Euratomu za plnenie rozpočtu agentúry za rozpočtový rok 2013;

         2.

            uvádza svoje poznámky v priloženom uznesení;

         3.

            poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, generálnemu riaditeľovi Zásobovacej agentúry Euratomu, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

               Predseda

            Martin SCHULZ

               Generálny tajomník

            Klaus WELLE

         (1)  Ú. v. EÚ C 442, 10.12.2014, s. 267.

         (2)  Pozri poznámku pod čiarou č. 1.

         (3)  Ú. v. EÚ L 298, 26.10.2012, s. 1.

         (4)  Ú. v. EÚ L 41, 15.2.2008, s. 15.


title: 2014/263/EÚ: Rozhodnutie Rady zo 6. mája 2014 , ktorým sa vymenúva belgický člen Európskeho hospodárskeho a sociálneho výboru

text:
               12.5.2014

               SK

               Úradný vestník Európskej únie

               L 137/6

         ROZHODNUTIE RADY
   zo 6. mája 2014,
   ktorým sa vymenúva belgický člen Európskeho hospodárskeho a sociálneho výboru

      (2014/263/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 302,
   so zreteľom na návrh belgickej vlády,
   so zreteľom na stanovisko Európskej komisie,
   keďže:

               (1)

               Rada 13. septembra 2010 prijala rozhodnutie 2010/570/EÚ, Euratom, ktorým sa vymenúvajú členovia Európskeho hospodárskeho a sociálneho výboru na obdobie od 21. septembra 2010 do 20. septembra 2015 (1).

               (2)

               V dôsledku skončenia funkčného obdobia pána Yvesa VANSCHUERENA sa uvoľnilo miesto člena Európskeho hospodárskeho a sociálneho výboru,

         PRIJALA TOTO ROZHODNUTIE:
   Článok 1
   Pán Dominique MICHEL, Administrateur délégué de COMEOS (Fédération belge du Commerce et des Services), sa týmto vymenúva za člena Európskeho hospodárskeho a sociálneho výboru na zvyšný čas funkčného obdobia, ktoré trvá do 20. septembra 2015.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 6. mája 2014

            Za Radu

            predseda

         G. STOURNARAS

      (1)  Ú. v. EÚ L 251, 25.9.2010, s. 8.


title: Rozhodnutie Európskeho parlamentu (EÚ) 2017/1626 z 27. apríla 2017 o absolutóriu za plnenie všeobecného rozpočtu Európskej únie za rozpočtový rok 2015, oddiel VIII – európsky ombudsman

text:
               29.9.2017

               SK

               Úradný vestník Európskej únie

               L 252/136

         ROZHODNUTIE EURÓPSKEHO PARLAMENTU (EÚ) 2017/1626
   z 27. apríla 2017
   o absolutóriu za plnenie všeobecného rozpočtu Európskej únie za rozpočtový rok 2015, oddiel VIII – európsky ombudsman
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2015 (1),

               —

               so zreteľom na konsolidovanú ročnú účtovnú závierku Európskej únie za rozpočtový rok 2015 [COM(2016) 475 – C8-0276/2016] (2),

               —

               so zreteľom na výročnú správu Dvora audítorov o plnení rozpočtu za rozpočtový rok 2015 spolu s odpoveďami inštitúcií (3),

               —

               so zreteľom na vyhlásenie o vierohodnosti (4) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2015 v súlade s článkom 287 Zmluvy o fungovaní Európskej únie,

               —

               so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (5), a najmä na jeho články 55, 99, 164, 165 a 166,

               —

               so zreteľom na článok 94 rokovacieho poriadku a prílohu IV,

               —

               so zreteľom na správu Výboru pre kontrolu rozpočtu (A8-0142/2017),

               1.

               udeľuje európskej ombudsmanke absolutórium za plnenie rozpočtu európskeho ombudsmana za rozpočtový rok 2015;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, európskej ombudsmanke, Európskej rade, Rade, Komisii, Súdnemu dvoru Európskej únie, Dvoru audítorov, európskemu dozornému úradníkovi pre ochranu údajov a Európskej službe pre vonkajšiu činnosť a aby zabezpečil ich uverejnenie v Úradnom vestníku Európskej únie (v sérii L).

            Predseda

         Antonio TAJANI

            Generálny tajomník

         Klaus WELLE

      (1)  Ú. v. EÚ L 69, 13.3.2015.

      (2)  Ú. v. EÚ C 380, 14.10.2016, s. 1.

      (3)  Ú. v. EÚ C 375, 13.10.2016, s. 1.

      (4)  Ú. v. EÚ C 380, 14.10.2016, s. 147.

      (5)  Ú. v. EÚ L 298, 26.10.2012, s. 1.


title: Rozhodnutie Rady (EÚ) 2015/1993 z 22. októbra 2015, ktorým sa schvaľuje uzavretie Dohody o stabilizácii a pridružení medzi Európskou úniou a Európskym spoločenstvom pre atómovú energiu na jednej strane a Kosovom na strane druhej Európskou komisiou v mene Európskeho spoločenstva pre atómovú energiu

text:
               6.11.2015

               SK

               Úradný vestník Európskej únie

               L 290/14

         ROZHODNUTIE RADY (EÚ) 2015/1993
   z 22. októbra 2015,
   ktorým sa schvaľuje uzavretie Dohody o stabilizácii a pridružení medzi Európskou úniou a Európskym spoločenstvom pre atómovú energiu na jednej strane a Kosovom (1) na strane druhej Európskou komisiou v mene Európskeho spoločenstva pre atómovú energiu
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 101 druhý odsek,
   so zreteľom na odporúčanie Európskej komisie,
   keďže:

               (1)

               Rada 21. júna 2013 poverila Európsku komisiu, aby začala rokovať s Kosovom o dohode o stabilizácii a pridružení (ďalej len „dohoda“). Rokovania boli úspešne ukončené parafovaním dohody 25. júla 2014.

               (2)

               Dohoda sa vzťahuje aj na záležitosti patriace do právomoci Európskeho spoločenstva pre atómovú energiu (ďalej len „Spoločenstvo“).

               (3)

               Dohoda by sa preto mala uzavrieť aj v mene Spoločenstva, pokiaľ ide o záležitosti, na ktoré sa vzťahuje Zmluva o Euratome.

               (4)

               Pokiaľ ide o záležitosti, na ktoré sa vzťahuje Zmluva o Európskej únii a Zmluva o fungovaní Európskej únie, podpis a uzavretie dohody podliehajú samostatnému postupu.

               (5)

               Dohodou nie sú dotknuté pozície členských štátov k štatútu Kosova, o ktorých sa rozhodne v súlade s ich vnútroštátnou praxou a medzinárodným právom.

               (6)

               Okrem toho žiadny termín, formulácia alebo vymedzenie pojmu, ktoré sú použité v tomto rozhodnutí a v znení dohody, ako ani akékoľvek použitie potrebného právneho základu na účel uzavretia dohody nepredstavujú uznanie Kosova ako nezávislého štátu Spoločenstvom ani jednotlivými členskými štátmi, ktoré Kosovo ako nezávislý štát neuznali.

               (7)

               Uzavretie dohody Komisiou konajúcou v mene Spoločenstva by sa preto malo schváliť, pokiaľ ide o záležitosti patriace do právomoci Spoločenstva,

         PRIJALA TOTO ROZHODNUTIE:
   Článok 1
   Týmto sa schvaľuje uzavretie Dohody o stabilizácii a pridružení medzi Európskou úniou a Európskym spoločenstvom pre atómovú energiu a Kosovom Komisiou (2).
   Článok 2
   Týmto rozhodnutím nie sú dotknuté pozície členských štátov a Spoločenstva k štatútu Kosova.
   Článok 3
   Toto rozhodnutie nadobúda účinnosť dňom jeho prijatia.

      V Luxemburgu 22. októbra 2015

            Za Radu

            predseda

         F. ETGEN

      (1)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.

      (2)  Text dohody je pripojený k rozhodnutiu Rady o uzavretí Dohody v mene Únie.